L’Ajuntament col·labora en l’organització d’un curs per a l’obtenció del carnet d’usuari de productes fitosanitaris
09 de novembre de 2015

Carcaixent

La Regidoria de Medi Ambient, amb el patrocini de la Diputació de València, ha organitzat un curs per a l’obtenció del carnet d’usuari professional de productes fitosanitaris. A partir del 26 de novembre, d'acord amb l'article 21 del Reial Decret 1.311/2012, només es podran subministrar productes fitosanitaris per a ús professional als titulars d'este carnet. La possessió del carnet serà obligatòria encara que s’utilitze motxilla o qualsevol altre mecanisme per a l’aplicació d’estos productes. Per tant, el lliurament d'estos a persones que no disposen de carnet constituiria una infracció de la Llei amb la seua corresponent sanció.

El curs està organitzat per l’Associació Valenciana d’Agricultors (AVA) i tindrà lloc a l’Auditori de les Dominiques els dies 19, 24 i 26 de novembre, de 17:30 a 20:30 hores. Anteriorment el curs estava subvencionat únicament per als socis de l'AVA, però ara podran beneficiar-se de preu reduït tots els que estiguen interessats de realitzar-lo. Per a poder formalitza-ne la inscripció, caldrà acudir a l’oficina de l’AVA ubicada al Centre d’Empreses els dies 9, 11 i 13 de novembre, de 18 a 20 hores, i els dies 10 i 12, de 10 a 12 hores, i aportar el certificat d’empadronament si no coincideix amb el domicili del DNI. Per a fer el pagament, cal ingressar 15€ en el compte ES65 3058 2003 1127 2020 3449,  amb el concepte “DNI (de l’alumne) – Carcaixent”. El rebut bancari s’haurà de presentar el primer dia de curs per a acreditar la inscripció. Si hi esteu interessats o voleu més informació, podeu cridar als telèfons 962457676 o 661337492, o enviar un correu electrònic a avacarcaixent@gmail.com.